Viena raidė keičia žodžio reikšmę

Į klausimą, kurį žodį reikėtų vartoti *režimas* ar *rėžimas*, galimas atsakymas – abu geri. Tik reikėtų skirti, kokiame kontekste jie vartojami. Tai du skirtingos reikšmės žodžiai. Parašyta ne ta raidė keičia žodžio reikšmę. Dažnai šie žodžiai yra painiojami. Daiktavardis *rėžimas* yra padarytas iš veiksmažodžio *rėžti* (*pjauti*, *aštriu įrankiu dalyti*; *kirsti*, *trenkti*; *labai skaudėti*; *atvirai*, *tiesiai sakyti*): *rėžti stiklą*; *skausmas kaip peiliu rėžia širdį*; *ryški šviesa rėžia akis*; *triukšmas rėžia ausį*. Galima ir *tiesą į akis rėžti*. Tarptautinis žodis *režimas* vartotinas, kai kalbama apie valstybės santvarką, valdymo formą, valdžią, tvarką; norima tiksliai nustatyti maitinimo, poilsio, darbo tvarką; gamtos reiškinių, objektų parametrus, jų kaitą: *bevizis režimas*; *darbo laiko ir poilsio režimas*; *laikosi sveiko maitinimosi režimo*; *patalpose palaikomas tinkamas drėgmės režimas.*

Daugiau galima rasti www.vlkk.lt/konsultacijos

Parengta 2022 06 28